1917-جی ایل فوریه اینقیلابیندان سونرا قافقازداکی روس اوردوسو تدریجاً داغیلماغا باشلاییر. یارانمیش وضعیتدن ایستیفاده ائدن ائرمنی‌لر، اؤز سیلاحلی دسته‌لرینی گوجلندیریر، تزار اوردوسوندان قالمیش سیلاح و سورساتی منیمسه‌ییردیلر. بو زامان باشسیز قالمیش روسیه‌نین قافقاز اوردوسونون کوماندان‌لیغی آندرانیکه ژنرال-مایور روتبه‌سی وئریر، لاکین قئید ائتمک لازیم‌دیر کی، یارانمیش وضعیتده کوماندان‌لیغین وئردیگی روتبه‌لر داها چوخ رمزی اهمیت کسب ائدیردی. آندرانیک 1918-جی ایلده ائرمنیستانلا تورکیه آراسیندا ایمضالانمیش موقاویله‌نی تانیماقدان ایمتیناع ائدیر. بو دفعه آندرانیک بولشویک‌لرله امکداش‌لیق ائتمگه باشلاییر، او، 1918-جی ایلین ژوئیه‌سینده استِپان شاومیانا تلقرام گؤندریر، تلقرامدا آندرانیک بیلدیریر کی،  " ناخچیوان قزاسی اؤزونو شوروی روسیه‌سی‌نین بیر حیصه‌سی ساییر، و او اؤزو دسته‌سی ایله بیرلیکده بولشویک‌لرین تابع‌لیگینه کئچمگه حاضیردیر ". لاکین ژوئیه‌نین 19-او تورک اوردوسو ناخچیوانی و جولفانی توتور، آندرانیک زنگه‌زورا قاچیر. زنگه‌زوردا آندرانیکین رهبرلیک ائتدیگی سیلاحلی دسته‌لر آذربایجان کندلرینی داغیتماقلا مشغول ایدیلر. بو کندلرین اهالیسی کوتله‌وی شکیلده اؤلدورولور، دیری-دیری یاندیریلیر، قیلینجدان کئچیریلیردی.